A BIZOTTSÁG 2005/18/EK IRÁNYELVE
(2005. március 2.)
a Közösségben a meghatározott növény-egészségügyi kockázatoknak kitett védett övezetek elismeréséről szóló 2001/32/EK irányelv módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 2. cikke (1) bekezdése h) pontjának első albekezdésére,
tekintettel a Cseh Köztársaság, Dánia, Észtország, Görögország, Írország, Olaszország, Svédország és az Egyesült Királyság által előterjesztett kérelemre,
mivel:
(1)
A Cseh Köztársaság, Dánia, Görögország (Kréta és Leszbosz szigetére vonatkozóan), Írország, Svédország és az Egyesült Királyság (beleértve a Csatorna-szigeteket, de a Man-szigetet nem) által benyújtott információkból kiderül, hogy a Cryphonectria parasitica (Murrill) Barr. nem fordul elő ezen országok területén. Következésképpen ezeket az országokat a Cryphonectria parasitica (Murrill) Barr.-tól védett övezetként kell elismerni.
(2)
A Dánia által benyújtott legfrissebb vizsgálatokon alapuló információkból kitűnik, hogy Dánia esetében nem lehet fenntartani többé a védett övezetként való elismerést a Beet necrotic yellow vein vírus tekintetében, mivel ez a káros szervezet megtelepedett Dániában.
(3)
Az Észtország által benyújtott legfrissebb vizsgálatokon alapuló információkból kitűnik, hogy az Erwinia amylovora (Burr.) Winsl. et al. nem fordul elő Észtország területén. Következésképpen helyénvaló Észtország ideiglenes elismerése az ettől a szervezettől védett övezetként.
(4)
Az Egyesült Királyság által benyújtott legfrissebb vizsgálatokon alapuló, a Dendroctonus micans Kugelan jelenlétére vonatkozó információkból kiderül, hogy ez a káros szervezet Észak-Írország, a Man-sziget és Jersey-sziget kivételével megtelepedett az Egyesült Királyság néhány területén. A védett övezetet ezért Észak-Írországra, a Man-szigetre és Jersey-szigetre kell módosítani és korlátozni.
(5)
Az Olaszország által benyújtott legfrissebb vizsgálatokon alapuló tájékoztatás, valamint az Élelmiszerügyi és Állat-egészségügyi Hivatal 2004. májusában Olaszországban tett ellenőrző látogatása során összegyűjtött kiegészítő információkból kiderül, hogy ez a káros szervezet most ebben az országban is megtelepedett. Olaszországot ezért a továbbiakban nem lehet a Citrus tristeza vírustól (CTV) védett övezetként elismerni.
(6)
A Svédország által benyújtott információkból kiderül, hogy néhány, a Leptinotarsa decemlineata Say-tól védett övezetként elismert svédországi megye nevének írásmódját helyesbíteni kell.
(7)
Következésképpen a 2001/32/EK irányelvet (2) ennek megfelelően módosítani kell.
(8)
Az ebben az irányelvben foglalt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2001/32/EK irányelv a következőképpen módosul:
1.
Az 1. cikk végére a következő bekezdést kell beilleszteni:
„A melléklet b) pontjának 2. alpontja esetében Észtországban az említett övezetet 2007. március 31-ig kell elismerni.”
2.
A melléklet ezen irányelv mellékletének megfelelően módosul.
2. cikk
(1) A tagállamok legkésőbb 2005. május 14-ig elfogadják és közzé teszik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Ezeket 2005. május 15-től alkalmazzák.
Amikor a tagállamok elfogadják ezeket az intézkedéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A tagállamok határozzák meg az ilyen hivatkozásra vonatkozó eljárást.
(2) A tagállamok haladéktalanul közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2005. március 2-án.